钦定古今图书集成/明伦汇编/氏族典/第241卷 > 张虔钊
## 钦定古今图书集成/明伦汇编/氏族典/第241卷 > 张虔钊

按《十国春秋》，后蜀张虔钊仕后唐为山南西道节度
使。虔钊既会护国安彦威等兵攻凤翔，凤翔城堑卑
浅，众心危急。潞王从珂登城恸泣曰：“吾未冠，从先帝
百战，出入生死，金创满身，以立今日之社稷。今朝廷
信任谗臣，猜忌骨肉，我何罪而受诛乎？”闻者哀之。虔
钊性褊，急以白刃麾士卒上城，士卒怒诟，反攻之，虔
钊走免，遂奔成都。时兴元已为高祖有，高祖复虔钊
为本军节度使、同平章事，虔钊固辞不行。广政初，加
兼中书令。未几，以侯益在凤翔，命充北面行营招讨
安抚使，击凤翔以胁之。已而益送款后主，及虔钊至
宝鸡，按兵未进。会益复中变附汉，拒虔钊军。虔钊势
孤，竟遁还，至兴州，惭忿而死。